CELEX: 32015R0021
Language: et
Date: 2015-01-05 00:00:00
Title: Komisjoni rakendusmäärus (EL) 2015/21, 5. jaanuar 2015 , teatavate kaupade klassifitseerimise kohta kombineeritud nomenklatuuris

8.1.2015   
            
            
               ET
            
            
               Euroopa Liidu Teataja
            
            
               L 4/10
            
         KOMISJONI RAKENDUSMÄÄRUS (EL) 2015/21,
   5. jaanuar 2015,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib nõukogu määruse (EMÜ) nr 2913/92 (2) artikli 12 lõike 6 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 5. jaanuar 2015
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektoraadi peadirektor
         
         Heinz ZOUREK
      
   
   
      (1)  EÜT L 256, 7.9.1987, lk 1.
   
      (2)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
                  Kauba kirjeldus
               
               
                  Klassifikatsioon (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Elektrooniline komponent neljakandilises plastümbrises (nn „mängukassett”), mõõtmetega 35 × 33 × 4 mm.
                  Mängukassett koosneb trükkplaadist integraallülituste (püsimälu (ROM) ja välkmälu), passiivelementide (kondensaatorid, takistid) ja mitme kontakttihvtiga.
                  Püsimälu sisaldab rakendusprogrammi (videomäng), mida kasutaja ei saa vahetada ega uuendada. Välkmälu kasutatakse mängimise ajal loodud andmete salvestamiseks, nagu eelistused või saavutatud tasemed ja punktid.
                  Oma erilise kuju ja spetsiaalsete kontaktide tõttu saab mängukassetti kasutada ainult rubriiki 9504 kuuluvates konkreetset marki ja liiki videomängukonsoolides.
                  Vt pilti (1)
                  
               
               
                  9504 50 00
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, grupi 95 märkusega 3 ning CN-koodide 9504 ja 9504 50 00 sõnastusega.
                  Kassett ei sisalda mitte ainult välkmälu, vaid ka püsimälu, mis sisaldab mängu. Välkmälu talletab ainult mängu mängimiseks vajalikku teavet, nagu mängijate eelistused, saavutatud tasemed ja punktid. Kassetti saab kasutada üksnes videomängude mängimiseks koos mängukonsooliga. Seetõttu ei või toodet klassifitseerida rubriiki 8523 kui muud heli- jms infokandjat (vt ka HSi selgitavad märkused, rubriik 8523, kuues lõik, punkt f).
                  Kuna kassett on osa või tarvik, mis sobib kasutamiseks üksnes või peamiselt rubriiki 9504 50 kuuluva mängukonsooliga, tuleb see klassifitseerida CN-koodi 9504 50 00 alla (vt ka HSi selgitavad märkused, rubriik 9504, punkt 2, kolmas lõik).
               
            
         (1)  Pilt on üksnes illustreeriv.